ICHI รุกหนักจัด 4 กลยุทธ์ รับมือเศรษฐกิจชะลอตัว
ICHI รุกหนักจัด 4 กลยุทธ์ กระตุ้นภาพรวมเศรษฐกิจครึ่งปีหลัง หนุนผลงานทั้งปีให้รายได้เข้าเป้า 7,500 ล้านบาท พร้อมข่าวดีบอร์ดใจป้ำ จ่ายปันผลระหว่างกาลอัตราหุ้นละ 0.25 บาท กำหนดจ่ายวันที่ 11 กันยายนนี้ 
31 ส.ค. 2558

นายตัน ภาสกรนที กรรมการผู้อำนวยการ บริษัท อิชิตัน กรุ๊ป จำกัด (มหาชน) หรือ ICHI เปิดเผยว่า จากผลสำรวจล่าสุดในเดือนมิถุนายน 2558 พบว่า อิชิตันยังครองส่วนแบ่งสูงสุดอันดับหนึ่งในตลาดชาพร้อมดื่ม โดยมีส่วนแบ่งการตลาดระหว่างเดือนมกราคม – มิถุนายน 2558 คิดเป็น 46% (ข้อมูลจากตัวเลขค้าปลีกของบริษัท เดอะนีลเส็นคอมปะนี (ประเทศไทย) จำกัด) พร้อมกันนี้ ในการประชุมคณะกรรมการบริษัทมีมติอนุมัติจ่ายเงินปันผลระหว่างกาลอัตราหุ้นละ 0.25 บาท กำหนดจ่ายเงินปันผลระหว่างกาลวันที่ 11 กันยายนนี้
ทั้งนี้ปัจจุบันอิชิตัน กรุ๊ป มีกำลังการผลิตอยู่ที่ 1,200 ล้านขวดต่อปี สามารถผลิตเครื่องดื่มได้แทบทุกชนิด และหลากหลายขนาด เพื่อรองรับตลาดทั้งในประเทศและต่างประเทศ นอกจากนี้ประสิทธิภาพของโรงงานการผลิต และการบริหารจัดการที่ดีจะสามารถบริหารต้นทุนการผลิตให้อยู่ในระดับที่เหมาะสม โดยตั้งเป้าหมายรายได้รวมทั้งปี 2558 จะเติบโต 20% หรืออยู่ที่ 7,500 ล้านบาท จากปีก่อนทำได้ 6,209 ล้านบาท
สำหรับภาพรวมธุรกิจในครึ่งปีหลัง ปัจจุบันสถานการณ์เศรษฐกิจโลกอยู่ในสภาวะชะลอตัวซึ่งส่งผลกระทบโดยตรงต่อเศรษฐกิจไทย แต่อิชิตันได้เตรียมแผนรองรับสถานการณ์ดังกล่าวด้วย 4 กลยุทธ์สำคัญมารับมือเพื่อรักษาการเติบโต
กลยุทธ์แรก คือ การควบคุมต้นทุน และการบริหารจัดการที่เข้มงวด
กลยุทธ์ที่สอง คือการสร้างความสามารถในการขยายตลาดต่างประเทศ โดยเฉพาะประเทศอินโดนีเซียที่ในปัจจุบันบริษัทได้เริ่มวางจำหน่ายเครื่องดื่มกลุ่มชาเขียวเรียบร้อยแล้วตั้งแต่เดือนสิงหาคม จำนวน 2 รสชาติ ได้แก่ ชาเขียว ลิ้นจี่ และ ชาเขียว น้ำผึ้งมะนาว แผนการขยายการจำหน่ายให้ครอบคลุมกำลังดำเนินต่อไปเรื่อยๆ คาดว่าจะสนับสนุนตัวเลขการส่งออกเพิ่มขึ้นอย่างมีนัยสำคัญ
กลยุทธ์ที่สาม บริษัทยังเตรียมเปิดตัวแคมเปญใหม่ อิชิตัน รหัสรวยเปรี้ยง ตอน ทอง หมื่น แสน ล้าน ในเดือนกันยายนนี้ หลังประสบความสำเร็จอย่างสูงติดต่อกันมาอย่างต่อเนื่อง พร้อมเพิ่มโชคด้วยจำนวนรางวัลที่มากขึ้นถึง 1,110 รางวัล พิเศษด้วยรางวัลใหญ่ทองล้าน 10 รางวัล ทองแสน 100 รางวัล และทองหมื่น 1,000 รางวัล แจกทุกวันจันทร์ เริ่มวันที่ 10 กันยายน – 12 ตุลาคม ศกนี้ เพื่อกระตุ้นตลาดเครื่องดื่มในประเทศ เชื่อว่าจะทำให้ภาพรวมเศรษฐกิจคึกคักมากขึ้นตามไปด้วย
กลยุทธ์สุดท้าย คือแผนการออกรสชาติและขนาดใหม่ อาทิ เครื่องดื่มชาสมุนไพรจับเลี้ยงพร้อมดื่ม เย็นเย็น ขนาดใหม่ 315 มิลลิลิตร รุกตลาดค้าปลีกแบบดั้งเดิม (Traditional Trade) และแม็คโคร เพื่อขยายช่องทางการจัดจำหน่ายให้ครอบคลุมกลุ่มลูกค้ามากยิ่งขึ้น รวมทั้ง มีแผนออกน้ำผลไม้ไม่อัดลมรสชาติใหม่ ไบเล่ ลิ้นจี่ หวังเอาใจผู้บริโภคต่อเนื่อง หลังจากยอดขายแบรนด์ไบเล่ จำนวน 2 รสชาติแรก ได้แก่ ไบเล่ น้ำส้ม และไบเล่ น้ำองุ่นแดง ที่ทางบริษัทฯ เปิดตัวไปแล้วในไตรมาส 2/2558 ที่ผ่านมา ได้รับการตอบรับจากผู้บริโภคเป็นที่น่าพอใจ
ทั้งนี้ เชื่อมั่นว่าทั้ง 4 กลยุทธ์ จะสนับสนุนภาพรวมธุรกิจเครื่องดื่มในช่วงครึ่งปีหลังของอิชิตันให้มีการเติบโตที่ดี พร้อมยืนยันเป้าหมายรายได้รวม 7,500 ล้านบาทในปีนี้ จะเป็นไปตามที่วางไว้ได้ไม่ยาก